รัฐบาลเงินล้นรายได้ทะลุเป้า 2แสนล.แล้ว
คลังเผยเศรษฐกิจไทยยังโตได้ดี ส่งผลให้เก็บรายได้สูงกว่าเป้าหมายกว่า 2 แสนล้านบาท เสริมฐานะรัฐบาลให้มั่นคง
1 ต.ค. 2554

คลังเผยเศรษฐกิจไทยยังโตได้ดี ส่งผลให้เก็บรายได้สูงกว่าเป้าหมายกว่า 2 แสนล้านบาท เสริมฐานะรัฐบาลให้มั่นคง
นายนริศ ชัยสูตร ผู้อำนวยการสำนักงานเศรษฐกิจการคลัง (สศค.) แถลงข่าวฐานะการคลังของรัฐบาลตามระบบกระแสเงินสดในช่วง 11 เดือนของปีงบประมาณ 2554 ว่า รัฐบาลมีรายได้นำส่งคลังทั้งสิ้น 1.61 ล้านล้านบาท สูงกว่าช่วงเดียวกันของปีที่แล้วร่วม 1.51 แสนล้านบาท หรือ 10.3% เป็นผลมาจากเศรษฐกิจที่ขยายตัวอย่างต่อเนื่อง
ขณะที่การเบิกจ่ายเงินงบ ประมาณมีทั้งสิ้น 1.98 ล้านล้านบาท สูงกว่าช่วงเดียวกันปีที่แล้ว 3.92 แสนล้านบาท หรือ 24.7% ทำให้ดุลเงินงบประมาณขาดดุล 3.65 แสนล้านบาท เมื่อรวมกับดุลเงินนอกงบประมาณที่เกินดุลอยู่ 5.89 หมื่นล้านบาท จากการกู้เงินชดใช้เงินคงคลัง เงินฝากคลังของเงินกู้ ภายใต้แผนปฏิบัติการไทยเข้มแข็ง 2555 และการไถ่ถอนตั๋วเงินคลัง ทำให้รัฐบาลขาดดุลเงินสด 3.06 แสนล้านบาท 
ทั้งนี้ รัฐบาลได้กู้เงินเพื่อชดเชยการขาดดุล 1.47 แสนล้านบาท ทำให้ดุลเงินสดหลังกู้ขาดดุลทั้งสิ้น 1.59 แสนล้านบาท ส่งผลให้เงินคงคลัง ณ สิ้นเดือน ส.ค. 2554 มีจำนวน 2.7 แสนล้านบาท
นายนริศ สรุปว่า จากทิศทางการจัดเก็บรายได้ที่เติบโตอย่างต่อเนื่องตามการขยายตัวของเศรษฐกิจ ทำให้กระทรวงการคลังมั่นใจว่า ในปีงบประมาณ 2554 การจัดเก็บรายได้รัฐบาลจะเป็นไปตามที่คาดการณ์ไว้ โดยจะสูงกว่าเป้าหมาย 2.35 แสนล้านบาท และส่งผลให้ฐานะการคลังมีความพร้อมดำเนินนโยบายเศรษฐกิจในอนาคต
กระทรวงการคลังตั้งเป้าในปีงบ ประมาณ 2554 จะจัดเก็บรายได้สูง กว่าเป้าหมาย 2.35 แสนล้านบาท